A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a nagyfluxusú reaktor 2014–2015. évi üzemeltetéséről

A Tanács 2012. november 13-án négyéves, a Közös Kutatóközpont (JRC) által végrehajtandó kiegészítő kutatási programot (2012–2015) fogadott el a hollandiai Pettenben működő nagyfluxusú reaktor (HFR) üzemeltetéséhez kapcsolódóan. A tanácsi határozat 4. cikke szerint a Bizottság köteles félidős jelentés elkészítése útján tájékoztatni az Európai Parlamentet és a Tanácsot a kiegészítő kutatási program végrehajtásáról. Egy félidős jelentés már készült a 2012–2013-as időszakra vonatkozóan , így ez a zárójelentés a hátralévő 2014–2015-ös időszakot tárgyalja.

A reaktor 1961 óta működik, és többféle lehetőséget nyújt a besugárzáshoz való elhelyezésre (reaktormag, reflektorok területe és a medence)

A kiegészítő kutatási program fő céljai a következők:

·a reaktor biztonságos és megbízható üzemeltetésének biztosítása annak érdekében, hogy kísérleti célokra megfelelő neutronáram álljon rendelkezésre;

·a reaktor hatékony igénybevételének lehetővé tétele a kutatóintézetek számára a következő területeken: az atomreaktorok biztonságának javítása; egészségügy, beleértve az orvosi izotópok fejlesztését is; atommagfúzió; alapkutatás és szakképzés; hulladékgazdálkodás, beleértve az Európa érdeklődésére számot tartó reaktorrendszerek nukleáris fűtőelemeivel összefüggő biztonsági kérdések vizsgálatának lehetőségét is.

A HFR emellett kereskedelmi célú izotóp-előállítást folytat, továbbá szakképző létesítményként is működik, és olyan doktori tanulmányokat folytató hallgatókat és doktori címmel már rendelkező ösztöndíjasokat fogad, akik nemzeti vagy európai programok keretében végzik kutatási tevékenységüket.

1. A HFR biztonságos üzemeltetése

A HFR az Európai Atomenergia-közösség (Euratom) tulajdonát képezi (99 évre szóló lízingszerződés keretében). A HFR reaktor üzemeltetője az NRG (Nuclear Research and Consultancy Group), amely az üzemeltetés és a karbantartás mellett a reaktorhoz kapcsolódó kereskedelmi célú tevékenységeket is irányítja. Működési engedélyét a holland nemzeti szabályozó hatóság, a KFD (Kernfysische Dienst) bocsátotta ki. Az atomerőművekhez hasonlóan a HFR esetében is kötelező a jogszabályban előírt tízévenkénti rendszeres biztonsági felülvizsgálat, amelyet az NRG végez.

A 2014–15-ös időszakban egy olyan esemény következett be (2015 második felében), amely kihatott a neutronáram rendelkezésre állására.

Egy mintegy 4 hónapnyi, nem előre tervezett leállási időszakot követően a reaktor 2014 februárjában állt újra üzembe. Az üzemi terv 216 üzemnappal, 4 napos reaktor leállással és egy hosszabb, 65 napos leállási időszakkal számolt 2014 októberében és novemberében. Ez az eredeti üzemeltetési tervhez képest 100 %-os tényleges rendelkezésre állást jelent. A névleges teljesítmény 45 MW volt ebben az időszakban.

A nagyfluxusú reaktor 9 cikluson keresztül történő üzemelését tervezték 2015-ben, 271 teljes teljesítményű nappal számolva, ebből azonban csak 230 teljesült. A teljes teljesítményű napok kiesésének fő oka a 2015-08-as ciklus törlése volt 2015 októberében. E ciklus kihagyásának oka a szabályozórúd-rendszer teljesítményének eltérése volt. A vizsgálat és az elemzés kimutatta a reaktor teljesítményét szabályozó egyik rúd elhanyagolható játékát. Bár ez a játék semmilyen módon nem volt hatással a szabályozó rúd működésére vagy a reaktor biztonságára, elővigyázatosságból új összeszerelési, vezérlési és karbantartási/felülvizsgálati eljárás került kidolgozásra a szabályozó rúd tekintetében az efféle hatások jövőbeli elkerülésére. Ez bekerült a biztonsági elemzésbe, amelyet a Reaktorbiztonsági Bizottság és az Autoriteit Nucleaire Veiligheid en Stralingsbescherming (ANVS) – a holland nukleáris szabályozó hatóság – értékelt. Az ANVS hivatalos nyilatkozatot tett, miszerint nincs kifogása a reaktor újraindításával szemben. A nagyfluxusú reaktor 2015 decemberében biztonságosan újraindításra került. Szegecselési szakértők szoros együttműködésével és a dél-afrikai SAFARI reaktorban (amelyben hasonló a szabályozó rudak kiképzése) tett műszaki látogatást követően döntés született a szabályozó rúd szerkezeti kiképzésének fejlesztéséről. Az új modell másféle szegecseket használ majd a biztonsági határ javítása érdekében. Ezenfelül a szabályozó rúd vezetőhüvelye is fejlesztésre kerül a csapágyakhoz más anyag felhasználása révén. E módosításokat 2018–2019-ben hajtják majd végre.

A névleges teljesítmény 45 MW volt ebben az időszakban.

A jelentés tárgyidőszakában (2014–2015) az üzemeltetők éves 30 MW-os reaktor képzése és az éves fluxusmérések az ütemterv szerint elvégzésre kerültek.

2014-ben és 2015-ben a karbantartási tevékenységek a HFR valamennyi rendszere, szerkezete és komponense (SSC) megelőző, javító és üzemzavar-elhárító karbantartására kiterjedtek az éves és hosszú távú karbantartási terveknek megfelelően. E tevékenységek elvégzése a reaktor biztonságos és megbízható üzemelésének biztosítását és a nem megfelelő karbantartás okozta nem tervezett leállások megelőzését szolgálta. Az alábbi tevékenységek kerültek sikeresen elvégzésre:

·Ütemezett rendszeres megelőző és javító karbantartás;